Fjögur lið eru jöfn í efstu sætum úrvalsdeildar karla í fótbolta eftir lokaleiki þriðju umferðar Íslandsmótsins í gærkvöld. Tveir leikmenn ÍA meiddust illa í tapi Skagamanna fyrir FH í Kaplakrika.
ÍA komst yfir gegn FH í Hafnarfirði strax á sjöttu mínútu leiksins. Hákon Ingi Jónsson, leikmaður Skagamanna, fékk að líta tvö gul spjöld með þriggja mínútna millibili og var því rekinn af velli. Skagamenn því manni færri eftir tæplega hálftíma leik. FH-ingar voru fljótir að jafna metin í kjölfarið og 1-1 stóð í hálfleik. Um miðjan seinni hálfleik þurfti að stöðva leikinn í um fimmtán mínútur þegar Sindri Snær Magnússon, leikmaður ÍA, meiddist og var hann fluttur á brott í sjúkrabíl. Nú hefur komið í ljós að tvö rifbein brotnuðu og verður Sindri því ekki með Skagamönnum næstu vikurnar. FH komst svo yfir á 82. mínútu og heimamenn bættu við þriðja markinu undir lok venjulegs leiktíma. Í óvenju löngum uppbótartíma leiksins meiddist svo markvörður og fyrirliði Skagamanna, Árni Snær Ólafsson, og þurfti að fara af velli. ÍA hafði klárað allar þrjár skiptingar sínar og því þurfti bakvörðurinn Þórður Þorsteinn Þórðarson að fara í markið. FH-ingum tókst að skora tvö mörk til viðbótar og vinna 5-1. Árni Snær er með slitna hásin og leikur því ekki meira með ÍA á tímabilinu.
Í öðrum leikjum gærkvöldsins vann Breiðablik Keflavík, 4-0, Valur hafði betur gegn HK, 3-2, og Víkingur vann útisigur á Stjörnunni, 3-2. Að þremur umferðum loknum eru FH, KA, Valur og Víkingur öll jöfn í efstu sætunum með sjö stig.
Liverpool vann í gær afar mikilvægan sigur á erkifjendum sínum í Manchester United í ensku úrvalsdeildinni í fótbolta í baráttunni um sæti í Meistaradeild Evrópu á næstu leiktíð. Liverpool vann leikinn 4-2 og er nú aðeins fjórum stigum á eftir Chelsea sem situr í 4. sætinu sem er það síðasta sem gefur sæti í Meistaradeildinni. Liverpool á þrjá leiki eftir í deildinni en Chelsea aðeins tvo.
Hlynur Andrésson bætti í gær eigið Íslandsmet í 3000 metra hlaupi. Hlynur býr og keppir í Hollandi og tók þátt á Harry Schulting-leikunum þar í landi í gær og bætti gamla metið sitt um rúma sekúndu. Hlynur hefur á síðustu árum eignast Íslandsmetið í sex vegalengdum utanhúss en hann á nú metið í 3000 og 10000 metra hlaupi, 10 km götuhlaupi, hálfu maraþoni og í maraþoni.
Markvörður og fyrirliði ÍA í úrvalsdeild karla í knattspyrnu leikur ekki meira með liðinu í sumar eftir meiðsli sem hann hlaut í tapi liðsins gegn FH í gær. Fjögur lið eru jöfn í efstu sætum deildarinnar.